Diari Oficial de la Generalitat Valenciana


Sumari del DOGV 6453, del 04-02-2011 (2011/1212)

RESOLUCIÓ d'1 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'addenda al conveni de col·laboració entre el Ministeri d'Educació i la Generalitat per a l'aplicació de diversos programes de suport a centres d'Educació Primària i Educació Secundària (Pla PROA) l'any 2010.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6453

Data del DOGV
:   04-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1212


Data del document
:   01-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ d'1 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'addenda al conveni de col·laboració entre el Ministeri d'Educació i la Generalitat per a l'aplicació de diversos programes de suport a centres d'Educació Primària i Educació Secundària (Pla PROA) l'any 2010.  
 [2011/1212]  
El Ministeri d'Educació i la Generalitat han subscrit, després de la tramitació prèvia reglamentària, el 20 de desembre de 2010, l'addenda al Conveni de col·laboració per a l'aplicació de diversos programes de suport a centres d'Educació Primària i Educació Secundària (Pla PROA) l'any 2010.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 0071/2011, i que figura com a annex d'esta resolució.  
València, 1 de febrer de 2011.- La directora general del Secretariat del Consell: Mª Teresa Lleó Alonso.  
Addenda al Conveni de col·laboració entre el Ministeri d'Educació i Ciència i la Conselleria de Cultura, Educació i Esport de la Generalitat Valenciana per a l'aplicació de diversos programes de suport a centres d'Educació Primària i Educació Secundària (pla PROA) l'any 2010.  
Madrid, 20 de desembre de 2010  
Reunits  
D'una part, Ángel Gabilondo Pujol, com a ministre d'Educació, en virtut del Reial Decret 556/2009, de 7 d'abril, i fent ús de la competència establida en la disposició addicional tretzena de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
D'una altra part, Alejandro Font de Mora Turón, com a conseller d'Educació de la Generalitat, en virtut del Decret 8/2007, del president, de 28 de juny, en nom i representació d'esta i expressament facultat per a este acte per acord del Consell de data 19 de novembre de 2010.  
Exposen  
1. Que amb data 21 de desembre de 2005, el Ministeri d'Educació i Ciència i la Conselleria de Cultura, Educació i Esport de la Generalitat Valenciana van subscriure un conveni per al desenrotllament de diversos programes de suport a centres d'Educació Primària i Educació Secundària, en la base huitena del qual es determinava el seu caràcter indefinit, excepte revisió o denúncia expressa d'una de les parts, i la determinació per períodes anuals de les actuacions que en cada cas s'ordenaren, per mitjà de la subscripció de la corresponent addenda.  
2. Que el passat 30 de març del 2010, el Consell de ministres va aprovar, d'acord amb els criteris establits en el sí de la Conferència Sectorial d'Educació, la distribució a les comunitats autònomes d'un crèdit de 26.497.809 euros, destinats al Pla PROA l'any 2010. En el dit acord s'assenyala que la distribució resultant estarà condicionada al compromís amb cada una de les administracions en relació amb el nombre de centres que participen en cada un dels programes del Pla PROA, de tal forma que en el cas que el nombre de centres assumits per alguna d'elles no aconseguira el que resulta de la distribució, el Ministeri d'Educació assignarà les quantitats sobrants a altres comunitats autònomes que manifesten la intenció d'assumir un augment superior.  
De conformitat amb això, ambdues parts acorden que el Programa de suport a centres d'Educació Primària i Educació Secundària es desenrotllarà durant l'any 2010 d'acord amb les dades i aportacions que s'indiquen en les següents  
Clàusules  
Primera. Nombre de centres participants l'any 2010  
1. Programa d'acompanyament escolar  
El Programa d'acompanyament escolar es desenrotllarà en el segon i tercer trimestre del curs 2009-2010 en 65 centres d'Educació Primària. En el primer trimestre del curs 2010-2011 s'implantarà en altres 7 centres d'Educació Primària que junt amb els 65 que continuaran del curs anterior constituiran un total de 72 centres en el dit programa.  
El Programa d'acompanyament escolar es desenrotllarà en el segon i tercer trimestre del curs 2009-2010 en 61 centres d'Educació Secundària. En el primer trimestre del curs 2010-2011 s'implantarà en altres 11 centres d'Educació Secundària que junt amb els 61 que continuaran del curs anterior, constituiran un total de 72 centres inclosos en el dit programa.  
2. Programa de suport i reforç a centres de Secundària  
El Programa de suport i reforç a centres de Secundària es desenrotllarà en el segon i tercer trimestre del curs 2009-2010 en 94 centres d'Educació Secundària. En el primer trimestre del curs 2010-2011, 31 centres eixiran del programa pel que només ho desenrotllaran 63 centres d'educació secundària.  
3. La Conselleria d'Educació de la Generalitat podrà incorporar un nombre més gran de centres a qualsevol dels programes, mantenint les seues característiques i assumint íntegrament el cost d'esta incorporació.  
Segona. Aportacions econòmiques l'any 2010  
Els compromisos d'aportacions econòmiques de les administracions firmants per al compliment del present conveni, l'any 2010 ascendixen a un total de 9.610.372 euros amb la distribució següent:  
a) El Ministeri d'Educació aportarà l'any 2010 la quantitat total de 4.805.186 euros a càrrec de l'aplicació pressupostària 10.45.415L.318, del corresponent Pressupost de Despeses del Departament.  
b) La Conselleria d'Educació aportarà l'any 2010 la quantitat complementària que resulte, en concepte de cofinançament, fins a un màxim de 4.805.186 euros a càrrec dels programes de despesa 20.19.11.212.20.0,85.40.11.356.32.0,39.30.04.153.10.0,08.88.41.003.13.1, del Pressupost de la Generalitat per a l'exercici 2010.  
Tercera. Instrumentació del pagament i justificació de la despesa  
El Ministeri d'Educació procedirà a transferir a la Generalitat de la Comunitat Valenciana, a la firma de la present addenda, l'aportació econòmica corresponent a l'any 2010, prevista en la clàusula segona, apartat a) d'esta addenda.  
A l'efecte de la justificació del lliurament, la Generalitat aportarà la documentació corresponent al desenrotllament dels programes i a la justificació del gasto, d'acord amb allò que s'ha establit per a les comunitats autònomes en l'article 86.2 de la Llei 47/2003, de 26 de novembre, General Pressupostària.  
Quarta. Finançament pel Fons Social Europeu  
Atés que els programes objecte d'esta addenda, dirigits a l'alumnat de l'Educació Secundària Obligatòria, s'inscriuen en les actuacions del programa operatiu del Fons Social Europeu que el Ministeri d'Educació desenrotlla, la Conselleria d'Educació haurà d'aportar un certificat en què es justifique que ha sigut complida la finalitat per a la qual es va subscriure l'addenda en els programes dirigits a l'alumnat d'Educació Secundària Obligatòria així com l'elaboració d'un dossier que continga els oportuns documents justificatius del gasto. Així mateix haurà d'incloure el logotip del Fons Social Europeu i la constància explícita del dit cofinançament en els documents, fullets i publicacions que es realitzen en el compliment dels objectes del mateix.  
D'acord amb el Reglament (CE) número 1083/2006 del Consell d'11 de juliol de 2006 i el Reglament número 1828/2006, de la Comissió, de 8 de desembre de 2006, haurà de conservar-se in situ la documentació referida al desenrotllament dels programes dirigits a l'alumnat d'Educació Secundària Obligatòria objecte d'esta addenda (llistats d'alumnes, de professors i altres professionals que han participat en el desenrotllament dels programes, relació d'actuacions, etc.) a fi que es troben a disposició de les autoritats de gestió, certificació o auditoria del Fons Social Europeu.  
Quinta. Resolució del conveni  
Seran causes d'extinció de l'addenda:  
- El mutu acord exprés entre les parts.  
- La denúncia d'una de les parts per incompliment o irregularitats greus de l'altra part en l'execució de l'addenda, prèvia denúncia amb un termini d'un mes d'antelació.  
- Per qualsevol altra causa establida en la legislació vigent.  
En el cas d'extinció de l'addenda per les causes indicades anteriorment, s'hauran de garantir per ambdues parts la finalització de les actuacions en curs, sense greuge per a les persones que hi participen.  
Sexta. Règim aplicable  
La present addenda té naturalesa administrativa, sent el règim jurídic aplicable al mateix l'establit en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Qualssevol qüestions que se susciten quant a l'aplicació, interpretació i efectes de la present addenda que no queden resoltes per la Comissió mixta de Seguiment prevista en la clàusula sèptima del conveni, seran resoltes pels òrgans de la jurisdicció contenciosa administrativa.  
En l'execució dels programes s'aplicaran les bases acordades en el Conveni subscrit el 21 de desembre de 2005.  
I en prova de conformitat, firmen la present addenda en dos exemplars, i queda un exemplar en poder de cada una de les parts firmants, al lloc i la data adés indicats.  
Pel Ministeri d'Educació,  
El ministre,  
Ángel Gabilondo Pujol  
Per la Conselleria d'Educació de la Generalitat,  
El conseller,  
Alejandro Font de Mora Turón